Soetmielie-en-avo-slaai (perfek vir ’n braai) | Stillewe
Soetmielie-en-avo-slaai (perfek vir ’n braai)
April 1, 2015 April 1, 2015 ~ Jeanne
Sekere geregte word gebore uit omstandighede, en ek hou daarvan. Ek hou veral van hoe hierdie salsa-slaai bymekaar gekom het. Dis die resultaat van:
– 2 mielies wat ongebruik oorgebly het ná die naweek se onthaal
– 1 eensame rooi soetrissie uit die tuin
– ’n ryp tamatie of twee, waarvan ek altyd in die huis het
– gekapte slaai-uie, ook oorblyfsels van die naweek se gekook
– ’n paar perfek-ryp klein avo’s wat my skoonouers ons geskenk het van die boom in hul tuin
– ’n laaste lemmetjie gevind in die vrugtebak
En dis omtrent dit. Soos jy kan sien hier het ek dit voorgesit saam met gerookte forel, vlugtig in die oond gerooster. Ek dink wel dit sal die perfekte braai-bykos maak, veral met ’n visbraai. En dit sal beslis ook werk as daar hoender betrokke is, nog meer so as laasgenoemde ’n Thai klap weg het.
Maar vir ’n gewone Woensdagaand, en saam met hierdie stukkie forel, was dit bobaas. Trouens, dis lekker genoeg om net so te verorber, sonder enige vis of vleis. Ek geniet ook die feit dat dit nogals ’n seisoenale skepping is – mielies, uie, tamaties, soetrissies is almal nog in seisoen, en die avokado begin nou net in seisoen kom, so dit laat mens sommer deugsaam voel.
Die resep dien twee, as jy dit wil voorsit as enigste bykos. (Die mielies verskaf immers stysel.) As jy egter ander kookplanne ook het en nog bykosse maak, sal dit vier slaai-porsies lewer.
2 mielies, gaar gekook (so 15-20 minute) en pitte van die stronk gesny
1 ryp maar ferm tamatie, ontpit en in blokkies gesny
5-6 pers slaai-uie, fyngekap (of ’n halwe rooi ui, fyngekap)
2 klein of 1 groot ryp maar ferm avokado, in blokkies gesny
1. Laat eers die mielies effens afkoel.
2. Meng dan die eerste vyf bestanddele liggies in ’n mengbak. Wees versigtig om nie die avo te kneus nie.
3. Geur met sout (nie meer as 2.5 ml) en heelwat vars swart peper.
* Jy sou ook ’n behoorlike salsa kon maak en dinge so bietjie opkikker met die toevoeging van een klein gekapte brandrissie. Ek was bang dit sou die vis oordonder hier, maar dit sal beslis tot die slaai bydra. Dan sal dit die ideale salsa vir ’n Mexikaanse aandete ook word … In welke geval jy beslis bietjie (OK, baie) koljander moet bykap.
** Dit kan ook GLAD nie skade maak om die mielies oor die kole gaar te rooster nie – daardie effense rokerigheid sal heerlik deurkom in die slaai.
< Previous Blitsvinnige chorizo-pasta
Next > Geurige muffins vir die Paastyd